b"\n_START_ARTICLE_\nKonin (Pol\xc3\xb2nia)\n_START_SECTION_\nHist\xc3\xb2ria\n_START_PARAGRAPH_\nEl lloc primitiu de Konin \xc3\xa9s un illot al lloc on la ruta Kalisz-Kruszwica creuava el Varta. Es va convertir r\xc3\xa0pidament en un lloc de pas a les rutes comercials que anaven de nord a sud i d'est a oest. Va rebre els drets de Magdeburg el 1293. El dest\xc3\xad de la vila est\xc3\xa0 lligat al de Pol\xc3\xb2nia. El 1331 fou destru\xc3\xaft pels cavallers teut\xc3\xb2nics. Casimir III va reconstruir la vila i va emmurallar-la. Va instal\xc2\xb7lar-se una starosta al castell (avui dia desaparegut) i la vila es va convertir en capital del districte judicial. Va desenvolupar-se r\xc3\xa0pidament gr\xc3\xa0cies a l'arribada de molts artesans, i va esdevenir un important centre cultural i va acollir nous corrents religiosos. El 1600 van ser els metges que exercien a Konin els qui van fundar a la Universitat Jagell\xc3\xb2nica de Crac\xc3\xb2via la c\xc3\xa0tedra d'anatomia m\xc3\xa9s antiga de Pol\xc3\xb2nia. _NEWLINE_Al segle XVII tot d'epid\xc3\xa8mies, incendis i guerres amb Su\xc3\xa8cia varen provocar el declivi de la vila. El 1815, amb la desaparici\xc3\xb3 del Gran Ducat de Vars\xc3\xb2via, Konin es troba al Tsarat de Pol\xc3\xb2nia controlat per R\xc3\xbassia. El 1863 la vila va participar en l'aixecament de gener. La repressi\xc3\xb3 de les autoritats tsaristes hi fou severa i la vila va perdre durant molt de temps el seu estatus de centre regional. _NEWLINE_La situaci\xc3\xb3 econ\xc3\xb2mica no va veure's millorada despr\xc3\xa9s de la independ\xc3\xa8ncia de Pol\xc3\xb2nia el 1918. Les condicions de vida dels habitants van ser miserables. No hi havia xarxa d'aig\xc3\xbces ni de deixalles. La vila no va veure's beneficiada de la revoluci\xc3\xb3 industrial. La crisi econ\xc3\xb2mica del per\xc3\xadode d'entreguerres va ser especialment dura en aquesta regi\xc3\xb3. La situaci\xc3\xb3 no va comen\xc3\xa7ar a millorar fins a l'obertura de la vila gr\xc3\xa0cies a l'arribada de la via ferrovi\xc3\xa0ria Pozna\xc5\x84-Vars\xc3\xb2via i a la construcci\xc3\xb3 del canal que unia el Varta amb el llac de Gop\xc5\x82o._NEWLINE_Durant la Segona Guerra Mundial Konin va formar part de les terres annexionades per Alemanya. Als boscos que hi ha prop de la vila, els nazis van procedir a execucions massives de polonesos, principalment de jueus. Els jueus representaven el 30% de la poblaci\xc3\xb3 abans de la guerra._NEWLINE_Despr\xc3\xa9s de la guerra, la vila va tenir un nou ressorgiment econ\xc3\xb2mic, gr\xc3\xa0cies al descobriment de jaciments de carb\xc3\xb3, la qual cosa va provocar una explosi\xc3\xb3 demogr\xc3\xa0fica. De 12.145 habitants que tenia la vila el 1950 va passar a tenir-ne 40.744 el 1970, i 79.359 el 2010."